google/wiki40b huggingface dataset:
Charles Kálmán

Charles Kálmán (ka Charles Kalman; õieti Karl Emmerich Kalman; 17. november 1929 Viin – 22. veebruar 2015 München) oli Austria filmi- ja lavahelilooja. Nii nagu ta isa Imre Kálmán kirjutas ta ka operette, kuid oli pühendunud peamiselt muusikalile.
Pärast anšlussi viibis ta emigratsioonis USA-s ja Prantsusmaal. Klaverit ja kompositsiooni õppis ta New Yorgi Riverdale'i muusikakoolis ja Columbia ülikoolis. Hiljem õppis ta Pariisi Konservatooriumis Jean Rivier' käe all.
1924. aasta taliolümpiamängud

1924. aasta taliolümpiamängud olid esimesed taliolümpiamängud. Need toimusid 25. jaanuarist 4. veebruarini 1924 Prantsusmaal Chamonix´s.
Võistlused avas alamriigisekretär Gaston Vidal. 
Olümpiavande andis patrullsuusataja Camille Mandrillon.

Eellugu

23. mail 1911 toimunud ROK-i XII istungil Budapestis üllatas itaalia krahv Eugenio Brunetta d'Usseaux ROK-i liikmeid ettepanekuga korraldada olümpiavõistlusi ka talialadel ning soovis näha talialasid juba 1912. aastal Stockholmi mängude kavas. 
Rootsi esindaja Viktor Balck reageeris raevukalt ja teatas, et 1913. aastal korraldatakse Rootsis juba neljandad Põhjamaade mängud ning seega pole olümpia raames talialadel erilist mõtet võistelda. 
Seejärel tegi d'Usseaux ettepaneku võtta Põhjamaade mängud ROK-i kaitse alla ja viia V olümpiamängud läbi ajavahemikul 1. juuni 1912 - 31. mai 1913. Stockholmi mängude korralduskomitee esimees ja Põhjamaade mängude isa Viktor Balck oli aga kõigutamatu ja sai ka enamiku ROK-i liikmetest enda poole. 18. jaanuaril 1913 võttis 1916. aasta Berliini olümpiamängude korralduskomitee kavva ka talialad: ilu- ja kiiruisutamise, jäähoki ning 12 ja 50 km murdmaasuusatamise. Sõja tõttu need mängud ei toimunud. Juba 1908. aastal Londonis oli suveolümpiamängude kavva kuulunud ka iluuisutamine. 1920. aastal Antwerpenis lisandus jäähoki.

Nimi

12.–14. juunil 1922 pidas Prantsusmaa olümpiakomitee nõu oma rahvuslike suusa-, uisu- ja hokiliiduga ja otsustas korraldada 1924. aastal Chamonix's rahvusvahelise talispordinädala. 25. jaanuaril 1924 kogunesid talispordinädala raames peetud võistlustele 16 maa esindajad.
Samas peeti ka VIII rahvusvaheline suusatamiskongress ning kaks päeva pärast mängude lõppu asutati Rahvusvaheline Suusaföderatsioon FIS. Korraldajad, Prantsusmaa Talispordiliit ja Prantsuse Alpiklubi reklaamisid võistlusi VIII olümpiamängude talispordivõistlustena, kuid ROK-i ametlikku kinnitust sellele ei saadud. 27. mail 1925 võttis ROK Prahas peetud istungil vastu (mitte üksmeelse) otsuse taliolümpiamängud korraldada. Tagantjärele anti Chamonix' rahvusvahelisele talispordinädalale I taliolümpiamängude nimetus. 4.–7. veebruaril 1926 Lahtis peetud FIS-i kongressil kiideti pika mõttevahetuse järel suusaalade talimängude kavva võtmine heaks. Otsuse vastu olid vaid Soome, Norra ja Rootsi. 1926. aasta mais ROK-i XXIV istungil Lissabonis kinnitati ametlikult otsus Chamonix' talinädala nimetamise kohta I taliolümpiamängudeks.

Osalenud riigid ja osavõtjad

Osalesid Austria, Belgia, Itaalia, Jugoslaavia, Kanada, Läti, Norra, Poola, Prantsusmaa, Rootsi, Soome, Suurbritannia, Šveits, Tšehhoslovakkia, Ungari ja USA.
Mängudel osales 258 sportlast, neist 13 naist. Suurim võistkond oli Prantsusmaal: 43 sportlast.
Võisteldi 14 alal.
Naatriumpermanganaat

Saamine

Mangaani oksiidi hapendamine 2MnO₂ + 3NaClO + 2NaOH → 2NaMnO₄ + 3NaCl + H₂O

Keemilised omadused

Keemilised omadused on samad mis kaaliumpermanganaadil.
Laguneb kuumutamisel.

Kasutamine

Taotlus on piiratud tänu tugevale hügroskoopsusele.
Kasutatud koosseisuvedelikuna katalüsaatorina vesinikperoksiidi lagundamiseks jõuseadmes.
Carrolli maakond (Georgia)

Ajalugu

Maakond moodustati 1826. aastal.
Mustjala vald (Mustjala kihelkond)

Mustjala vald (saksa keeles Mustel) oli vald Saaremaal Mustjala kihelkonnas. Vald eksisteeris aastatel 1866–1939.
Valla alal asusid teiste seas Mustjala ja Küdema mõis.
Pehme mesihein

Pehme mesihein (Holcus mollis) on kõrreliste sugukonda mesiheina perekonda kuuluv taimeliik.
Ta on Eestis väga haruldane ja arvatud II kaitsekategooriasse (seisuga 2012).
Pehme mesihein on hõremurus.
Preila

Preila on endine küla Kura lahe kaldal, Leedu linna Neringa osa. Saksa keeles Preil. Asub Kura säärel Kura sääre rahvuspargi territooriumil. Linnaosa asub Pervalkast lõunas ja Nidast põhjas. Aastal 2001 oli seal 205 elanikku.
Preila ümbruses on mitmeid kõrgeid luiteid, nende seas ka Kura sääre kõrgeim tipp Vecekrugo kopa (67,2 m).
Preila tekkis siis, kui sinna kolisid elanikud teisest liiva alla mattunud külast - Nagliaist. Aastal 1946 sai Preilast alev, aastal 1947 liideti see Klaipėdaga. Aastast 1961 on Preila Neringa osa.
Vana Preila vapp on osa praegusest Neringa vapist.
Lampertswalde vald

Vallaosad

Adelsdorf (nimi SDV aegadest: Dorf der Jugend), Brockwitz, Mühlbach, Quersa, Schönborn
Linnamäe mõis

Linnamäe mõis (saksa keeles Linnamäggi) oli rüütlimõis Urvaste kihelkonnas Võrumaal. Nüüdisajal jääb mõis Võru maakonda Võru valda.
Mõis rajati 1748 pärast selle eraldamist Vaabina mõisast. 
Mõisa viimased omanikud enne 1919. aasta mõisate võõrandamist olid Maydellid.
Mõisa uusrenessanslikus stiilis peahoone ehitati 1847.
Xarardheere

Xarardheere on linn Somaalia keskosas Mudugi provintsis India ookeani rannikul.
Linna geograafilised koordinaadid on 4° 39′ 16″ N, 47° 51′ 27″ E.
Xarardheere on olnud Somaalia piraatide peamine keskus ja sadamalinn.
Mais 2010 võttis islami võitlejate organisatsioon Hizbul Islaami linna oma kontrolli alla.
Eesti õhuruum

Eesti õhuruum on Eesti maa‑ala, territoriaal- ja sisevete ning piiriveekogude Eestile kuuluvate osade kohal asuv õhuruum.
Seda kontrollib Lennuliiklusteeninduse AS, mis on Eesti Vabariigi Majandus- ja Kommunikatsiooniministeeriumi haldusalasse kuuluv dünaamiliselt arenev ettevõte. Eesti õhuruumi ja Tallinna lennuinfopiirkonna kasutamist korraldab Lennuamet ning lennuliikluse teenindamise tsiviillennunduses tagavad sertifitseeritud aeronavigatsiooniteenuse osutajad.

Instrumentaallennuväljad

Instrumentaallennuväli on lennuväli, mis saab teenindada lende, nii starte kui ka maandumisi, visuaal- kui ka instrumentaallennureeglite kohaselt. Eestis on vastavalt varustatud järgmised lennujaamad: Lennart Meri Tallinn, Ämari, Tartu, Kärdla ja Kuressaare.

Visuaallennuväljad

Visuaallennuväljad on instrumentaallennuväljadest erinevad, kuna seal on lendude vastuvõtmiseks ja startimiseks seatud konkreetsed ilmastikutingimuste nõuded: pilvede kõrgus vähemalt 450 meetrit, nähtavus maal vähemalt 5 kilomeetrit. Visuaallennuväljal ei ole raadionavigatsiooniseadmeid (võrdluseks: instumentaallennuväljal on need kohustuslikud). Visuaallennuväljad Eestis on Pärnu, Kihnu ja Ruhnu.

Kopteriväljakud

Kopteriväljak on rajatis, mis on mõeldud täielikult või osaliselt kopteritele: maandumine, väljakul liikumine ja tõusmine. Eestis on sertifitseeritud ainult üks kopteriväljak, mis asub Imara külas Salme vallas Saaremaal.

Õhuruumiklassid

Terve Eesti õhuruum on eri piirkondades jagatud kolmeks õhuruumiklassiks. Õhuruumiklassid on kontrollitavad (ICAO õhuruumiklassid C ja D) ja mittekontrollitavad( ICAO õhuruumiklass G). Õhuruumi struktuuri kirjeldus on avaldatud Eesti lennundusteabe kogumikus (AIP).
Saida mõis

Saida mõis (saksa keeles Saida) oli poolmõis Nissi kihelkonnas Harjumaal.
Mõis rajati 1884 Nurme mõisast eraldatud alast.
Geiranger

Geiranger on küla Norra lääneosas Møre og Romsdali maakonnas Sunnmøre piirkonnas Stranda vallas, Geirangeri fjordi tipus.
Alaliste elanike arv on umbes 240.
Geiranger on Norra suuruselt kolmas kruiisilaevade sadam ja võtab neljakuulise turismihooaja jooksul vastu umbes 130 laeva. Igal suvel külastavad Geirangeri fjordi, mida peetakse maailma üheks kaunimaks fjordiks, sajad tuhanded turistid. See on küla peamiseks sissetulekuallikaks.
Domitien Ndayizeye

Domitien Ndayizeye (sündinud 2. mail 1953 Muragos, Kayanza provintsis) on Burundi poliitik. 30. aprillist 2003 kuni 26. augustini 2005 oli Burundi president.
Juba noorena puutus hutude enamusrahvusse kuuluv Domitien Ndayizeye kokku tutsidepoolse rõhumisega. Ta alustas varakult poliitilist tegevust. 1982 läks ta eksiili Belgiasse ja hakkas inseneriks õppima. 
Seejärel läks ta Rwandasse ja pöördus kodumaale tagasi alles 1993, veidi aega pärast esimese demokraatlikult valitud hutust presidendi Melchior Ndadaye võimuletulekut. Ndadaye mõrvamisest samal aastal sai alguse kodusõda, mis maksis sadade tuhandete inimeste elu. 
1995/96 võeti ta vahi alla. Seejärel valiti ta oma partei Front pour la démocratie au Burundi alaliseks sekretäriks. Arushas 2000. aastal alla kirjutatud rahulepingu järgi sai tutsi Pierre Buyoya 2001. aastal üleminekuvalitsuse presidendiks ja Ndayizeye asepresidendiks. Vastavalt lepingule loovutas Buyoya 18 kuu pärast koha Ndayizeyele. 
Ndayizeye valitsusajal valmistati 2004. aastal ette Burundi uus põhiseadus, mis 28. veebruaril 2005 toimunud rahvahääletusel ka heaks kiideti. Tutside ja hutude peamiste poliitiliste jõudude koostöö tulemusel saavutati uuele põhiseadusele 92-protsendiline poolehoid.
Kui augustis 2005 valiti riigi uueks presidendiks Pierre Nkurunziza, andis Ndayizeye võimu üle ja asus tööle Burundi senaatorina. Sellel ametikohal tegutses ta 21. augustini 2006, mil senat otsustas ta parlamendiliikme puutumatusest ilma jääda. Kohe pärast seda vahistas politsei Ndayizeye Bujumburas senatihoone ees. Teda süüdistatakse väidetava riigipöördekatse kavandamises.
Olympic Entertainment Group

Internetikasiino

Olympic Entertainment Group avas 2010. aastal Eesti esimese Eestis legaalse internetikasiino, mis toona kandis nime Olympic-Online. Pakutavate teenuste hulka kuulus nii internetikasiino kui ka internetipokker. 
2013. aasta augustis uuendati kaubamärki ning uueks nimeks sai Olybet. Teenuste hulka lisandus ka spordiennustus.
Marika Lõoke

Marika Lõoke (sündinud 20. augustil 1951 Tallinnas) on eesti arhitekt.
Keskhariduse omandas ta Tallinna 2. Keskkoolis. Sellele järgnes õppimine Tallinna Ehitus- ja Mehaanikatehnikumis, mille ta lõpetas 1970. aastal. Arhitektuurialase kõrghariduse omandas ta Eesti NSV Riiklikus Kunstiinstituudi arhitektuuriteaduskonnas aastatel 1970–1975.
Aastatel 1975–1990 töötas Lõoke projekteerimisinstituut EKE Projekti arhitektina. Alates 1990. aastast töötab ta arhitektuuribüroos Okas&Lõoke.
Marika Lõoke on Eesti Arhitektide Liidu liige alates 1979. aastast ning kuulub liidu eestseisusse.
Dithmarschen

Haldusjaotus

Dithmarscheni kreis jaguneb 4 maakonnavabaks linnaks ja 8 maakonnaks (mis jagunevad 113 linnaks ja vallaks). Erinevalt teistest kreisidest nimetatakse maakondi ajaloolistel põhjustel "maakond-kihelkonnamaakogukondadeks" (saksa Amt Kirchspielslandgemeinde).

Ajalugu

Keskajal oli Dithmarschen sõltumatu talupojariik, mis formaalselt kuulus Bremeni peapiiskopkonda, hiljem Saksa-Rooma riigi Schleswigi hertsogkonda. Keskus Meldorf.
Taani ja Norra kuningas (1523–1533) Frederik I ja Hans 1500. aastal korraldasid suurejoonelise rünnaku Dithmarscheni talupoegadevabariigi vastu Holsteinis, kuid Taani, Rootsi ja Norra ühisväed, mida toetasid veel saksa palgasõdurid, said Hemmingstedti lahingus täielikult lüüa ja Dithmarschen säilitas oma iseseisvuse veel pooleks sajandiks.
Dithmarschen liideti aastal 1559 Holsteini hertsogkonnaga, lõunaosast sai Taani kuninga ja Norra kuninga (1559–1588) Frederik II-e valdus, muud osad jaotati tema isa Christian III poolvenna Schleswig-Holstein-Gottorpi hertsogi Adolfi vahel.
Koutiala

Koutiala on linn Malis Sikasso piirkonnas, Koutiala cercle'i keskus.
Linn asub 140 km Sikassost põhja pool.
2009. aasta rahvaloenduse järgi elas linnas 137 919 inimest.
Koutiala on üks Mali peamisi tööstuslinnu, traditsiooniline puuvilla ja teravilja töötlemise keskus. Linnas tegutseb haigla.
Koutialast on pärit Mali president Ibrahim Boubacar Keïta.
Tallinna raemedal

Tallinna raemedal on Tallinna linna autasu, mis antakse füüsilisele isikule linnapoolse tunnustusena linnale osutatud teenete või silmapaistvate saavutuste eest.

Ajalugu

Tallinna raemedal antakse alates 2004. aastast. Selle on kujundanud Priit Herodes.

Teenetemärgi kirjeldus

Raemedali aluseks on keskaegse Tallinna raepitsatid. Medali hõbedasel sõõril on gooti kilbil kolm sammuvat otsevaatavat lõvi. Kilbi kohal on pikkade juustega kroonikandev pea. Medalit ääristab kahe kontuurjoone vahel lehtedest ornament. Kõik kujundid on reljeefsed. Medali tagumine külg on sile. Medali läbimõõt on 32 mm.

Teenetemärgi andmine

Raemedal võidakse anda Eesti kodanikule või välismaalasele. Välismaalase all mõeldakse nii välisriigi kodanikke kui ka kodakondsuseta isikuid.

Teenetemärgi kandmine

Raemedalit kantakse 30 mm laiuse linnavärvides lindi küljes vasakul pool rinnal.
Tool

Ajalugu

Tool on antiikajast alates olnud pigem võimu ja väärikuse sümbol kui igapäevane tarbeese. Väljendit "The chair" kasutatakse veel tänapäevalgi Ühendkuningriigis ja Kanadas, et märkida autoriteeti.
Toolid muutusid tavaliseks nähtuseks alles 16. sajandil, varem istuti pinkidel, kirstudel ja taburettidel.

Materjalid

Toole saab valmistada puidust, metallist ja muudest tugevatest materjalidest, näiteks kivist ja akrüülist. Mõnikord kasutatakse ühe tooli valmistamiseks mitut materjali.
Karel Urbánek

Karel Urbánek (sündinud 22. märtsil 1941 Bojkovice) on endine Tšehhoslovakkia riigitegelane. Ta oli viimane Tšehhoslovakkia kommunistliku partei peasekretär 1989. aasta novembrist detsembrini.
1959. aastal lõpetas ta raudteetehnikumi. 1962–1972 töötas ta rongidispetšerina ja Bojkovice raudteejaama ülemana. Hiljem oli ta parteitööl. 1962. aastal astus ta Tšehhoslovakkia Kommunistlikku Parteisse. Lõpetas Tšehhoslovakkia Kommunistliku Partei Keskkomitee parteikooli ja kaugõppe teel kõrgema majanduskooli. 1984. aastal sai ta Brno partei linnakomitee juhiks, 1986. aastal valiti partei keskkomitee koosseisu. 1988. aasta oktoobris valiti ta partei keskkomitee presiidiumi liikmeks.
Tšehhoslovakkia Kommunistliku Partei Keskkomitee erakorralisel pleenumil valiti ta 24. novembril 1989 Sametrevolutsiooni tõttu tagasiastunud partei keskkomitee peasekretäri Miloš Jakeši asemele uueks peasekretäriks. 20. detsembril 1989 loobus kommunistlik partei Karel Urbáneki eestvedamisel võimust. Parteijuhiks jäi ta kuni 1990. aastani, mil senise Tšehhoslovakkia Kommunistliku Partei baasil moodustati Tšehhi ja Moraavia Kommunistlik Partei.
Harland and Wolff

Harland & Wolff Heavy Industries on rasketööstuse ettevõte Belfastis Põhja-Iirimaal, mis on spetsialiseerinud avamere konstruktsioonide ja laevade ehitusele. Ettevõte ehitas kõik laevakompanii White Star Line'i laevad, sealhulgas Titanicu. Ettevõte asutasid 11. aprillil 1861 Edward Harland ja Gustav Wolff. Ettevõte riigistati 1977. aastal ja erastati 1989. aastal.
Naine vaagnaga

Naine vaagnaga ehk Eva on Tallinnas Tornide väljakul asuv purskkaev.

Kirjeldus

Purskkaev koosneb pronksist kujust ning graniidist postamendist ja ringraketest. Kuju autor on skulptor Juhan Raudsepp ning see on õhukesel pronksplaadil istuv naisakt, vasak jalg istmiku all, parema jala põlv püsti. Kummargil figuuri kohal on peale ja käelabadele toetuv kumer vaagen. 
Kuju on kinnitatud nelinurksele postamendile, mille laiema ülaosa all on dekoratiivne voluut. Purskkaevu sisemist kogumisbasseini ümbritseb ringikujuliselt 110 sentimeetri kõrgune graniitrake, välisküljel ühtlaste vahedega asetseva nelja väikese vett purskava pronksist kalapeaga. Need täidavad veega välise, 77 sentimeetri laiuse basseini, mida ümbritseb 25 sentimeetri kõrgune graniitrake.

Ajalugu

Raudsepp olevat saanud enda käsutusse Keskvanglast uue juurdeehitise kohalt väljalõhutud kaevu (püstitatud aastatel 1842–1847 Kaitsekasarmu jaoks) graniitrakked, millest ta tegi purskkaevu ümbrise.
Raudsepp tegi 1934. aastal ka kipsist fontäänifiguuri, mille ta esitas Kunstihoone avanäitusele. Naise keha võluvat plastilisust ja ilmekust käsitledes püüdis seda lahendada dekoratiivses laadis. 
Tolleaegne Tallinna peaarhitekt Herbert Johanson olevat teinud Raudsepale ettepaneku figuuri loomiseks purskkaevule väikesel skvääril Tornide väljakul (purskkaev koos raketega oli juba olemas). Sinna näis kujuri arvates paremini paigutuvat juba olemasolev purskkaevu kavand, mis oli olnud väljas Kunstihoone avanäitusel. 
Figuur valati pronksi 1936. aastal ja asetati olemasolevale purskkaevule Tornide väljakul. See oli skulptor Raudsepa esimene töö selles valdkonnas.
Indiaanlased

Ajalugu

Praeguste teadmiste kohaselt asustas enamik indiaanlasi Ameerika vähemalt 16 000 aastat tagasi Siberist.

Põlisameerika rahvad

Indiaanlased jagunevad sadadeks kultuuriliselt erinevateks rahvasteks ja hõimudeks. Tänapäeval elab Põhja- ja Kesk- ning Lõuna-Ameerikas kokku umbes 69 miljonit indiaanlast.
Eradotsent

Eradotsent (saksa keeles Privatdozent, lühendid PD, P.D. või Priv.-Doz.) on eelkõige saksa keelt rääkivates riikides teadusliku kraadiga koosseisuväline õppejõud (dotsent), kellel on loengupidamisõigus.
Eradotsendid on õpetanud ka Tartu Ülikoolis enne Teist maailmasõda.
Sotsialism on hea

"Sotsialism on hea" (lihtsustatud hiina kirjas 社会主义好; traditsioonilises hiina kirjas 社會主義好; pinyin'is shèhuìzhǔyì hǎo) on 1958. aastal loodud kuulus hiina propagandistlik laul. Helilooja on Li Huanzhi, sõnade autor Xi Yang.
Destillaatõli

Destillaatõli (inglise distilled oil) on naftaõli, mis saadakse naftast destillatsiooni või rektifikatsiooni tulemusena.
Euroopa Demokraatide ja Liberaalide Liidu fraktsioon

Loomine

Euroopa Liberaalide, Demokraatide ja Reformipartei parlamendifraktsiooni koosolekul, mis toimus 13. juulil 2004. aastal Brüsselis, kiideti heaks soovitus ühineda uueks fraktsiooniks Euroopa Demokraatlikku Parteisse kuuluvate liikmetega. Euroopa Demokraatlik Partei on asutatud François Bayrou' Prantsuse Demokraatia Liidu, Leedu Tööpartei ja Itaalia Margherita baasil. Need kaks Euroopa poliitilist parteid on väljaspool Euroopa Parlamenti eraldi parteid. Fraktsiooni kuulus loomise ajal 88 liiget.
ALDE-ADLE fraktsiooni loomise koosolekul, mis järgnes vahetult ELDRi koosolekule, valiti fraktsiooni juhiks Briti Liberaalsete Demokraatide Parteisse kuuluv Euroopa Parlamendi liige Graham Watson. Asutamiskoosolekul võeti vastu ka kümnepunktiline "Euroopa Programm".
Joao Rojas

Koondisekarjäär

Debüüdi  rahvuskoondises tegi ta 2008. aastal mängus Mehhiko vastu.
Esimese värava lõi ta koondise särgis 11. novembril 2011 MM-i valikmängus Paraguay vastu.
Ta kuulus Ecuadori koondisse 2014. aasta maailmameistrivõistlustel.
Põllu alev

Põllu alev on Kuressaare linnaosa, mis kujunes põhiliselt välja 19. sajandil toonastest linna piiridest väljapoole jäävatele, endisele linlaste kasutuses olnud põllulappide alale. Tegu oli Kuressaare mõistes keskklassi asumiga, mida ilmestavad eeskätt suvitajate majutamise võimalust arvestava planeeringuga ehitatud eramud.
Kuressaare linnaga liideti Põllu alev alles 1929. aastal.
Põllu alevi alale jäävad tänapäevased Uus, Pärna, Transvaali tänav, Lydia Koidula ning osa August Kitzbergi ja Kungla tänavatest.
Põllu alevi vahetus läheduses, kuid vanalinna piires asub muinsuskaitse all olev Põlluvahi maja.
Linnaosast kagu poole jääb Kelmiküla, lõunasse Roomassaare linnajagu. Loode pool külgneb Põllu alev Kuressaare vanalinnaga.
Bruno Pärli

Bruno Pärli (kuni 1926 Perli; 28. detsember 1908 Tartu – 1. veebruar 1942 Severurallag) oli Eesti prokurör.
Ta lõpetas aastal 1926 Tartu linna poeglaste reaalgümnaasiumi. 1926–1931 (lõpetas) Tartu Ülikooli õigusteaduskond, 1931–1932 Giesseni Ülikooli õigusteaduskond, Eesti Üliõpilaste Selts.
1933–1935 Tallinna-Haapsalu rahukogu, 1935–1936 Rakvere Ringkonnakohtu, 1936–1938 Kohtukoja kohtuameti kandidaat. 1938–1939 abiprokurör Tallinnas, alates 1939 Tartu 4. jaoskonna abiprokurör. Arreteeritud 14. juunil 1941.
Abikaasa kirjanik Helga Pärli-Sillaots (1912–1939).
A Coruña maakond

A Coruña maakond ehk La Coruña maakond (galeegi keeles comarca da Coruña, hispaania keeles comarca de La Coruña) on 3. järgu haldusüksus Hispaanias Galicia loodeosas A Coruña provintsis. See piirneb põhjas Atlandi ookeaniga (Biskaia laht, Kantaabria meri, Ártabro laht), lõunas Ordese maakonnaga, idas Betanzose maakonnaga ning läänes Bergantiñose maakonnaga.
Maakonna pindala on 469,8 km² või 470,7 km² (1,59% Galicia pindalast), elanike arv 389 289 (2008; 13,75% Galicia rahvaarvust).
Maakonna keskus on A Coruña.

Asustus

A Coruña maakonna rahvastiku tihedus on 828,62 in/km² (2008). See on kõige tihedamalt asustatud maakond Galicias.
Kõige tihedamalt asustatud nii maakonnas kui ka kogu Galicias on A Coruña vald (6460,2 in/km², pindala 37,83).
Lehmlaid

Lehmlaid on Saare maakonnas Saaremaa vallas Unguma küla lähedal asuv väike saar (laid).
Laiu koordinaadid on 58° 28′ N, 23° 9′ E.
Multiversum

Multiversum on kõikide võimalike universumite hulk.

Mõiste

Mõiste "multiversum" leiutas 1960. aasta detsembris Andy Nimmo. "Multiversum" on tuletatud sõnast "universum", mis tähendab kõike, mis on ("uni" - üks, "multi" - mitu). Seega tähistab multiversum kõiki, mis on.
Seega mõistetakse tänapäeva füüsikas universumi all ühte kõiksust, enamasti meie universumit - ainsat jälgitavat universumit.
John Tuzo Wilson

John Tuzo Wilson (24. oktoober 1908 Ottawa – 15. aprill 1993 Toronto) oli Kanada geoloog, üks laamtektoonika teooria loojaist.
Lõpetas geofüüsikuna Toronto Ülikooli 1930. aastal. Doktorikraadi sai ta geoloogias Princetoni ülikoolist 1936. aastal. Enne Teist maailmasõda töötas Kanada geoloogiateenistuses. Võttis osa sõjast, olles selle lõppedes tõusnud koloneliks. Aastatel 1946–1974 oli Toronto Ülikooli geofüüsika professor.
1960. aastate algul sai Wilson tuntuks ühe põhilise laamtektoonika propageerijana. Lõi 1965. aastal ajakirjas Nature avaldatud artiklis uue termini "transformne murrang", mis veenis suurt osa geoloogidest laamtektoonika paikapidavuses. Tema loodud on ka ookeanibasseinide avanemise-sulgumise tsükkel, mida tuntakse Wilsoni tsüklina.

Mälestuse jäädvustamine

John Wilsoni auks on nimetatud mäeahelik Antarktisel.
Lietta Sander de Barrero

Lietta Sander de Barrero (1930 – 1. märts 2015 Malmö) oli eesti ühiskonnategelane Rootsis.
Lietta Sander oli 14-aastane, kui ta koos perega sügisel 1944 Rootsi põgenes. Ta vanaisa August Sander oli kadetina osalenud Vabadussõjas ja hiljem töötanud Valgas kompaniiülemana.
Rootsis lõpetas Lietta Sander Kalmari gümnaasiumi ja Stockholmis riikliku õdedekooli. Abiellumise järel kolis pere 1958. aastal Colombiasse Cartagenasse, peres sündis kolm last.
Pärast lesestumist kolis Lietta Sander de Barrero 1970ndail Rootsi tagasi. Ta töötas Malmös meditsiiniõena ning ka hispaania ja eesti keele tõlgina. Ta astus Ida-Euroopa Solidaarsuskomiteesse ja mitmesse eesti organisatsiooni. 1978. aastal valiti ta Rootsi Eestlaste Esinduskogu saadikuks.
Lietta Sander de Barrero korraldas mitmesuguseid aktsioone, et Eesti olukorrale tähelepanu juhtida. Üks enim Rootsi meedias tähelepanu leidnuid oli kolmepäevane näljastreik Malmö kesklinnas 1978. aastal seoses Rootsi kuningapaari ametliku visiidiga Nõukogude Liitu. Ta piketeeris Pärnumaa rahvarõivastes Molotovi-Ribbentropi pakti aastapäevadel või inimõiguste kaitseks ning vangistatud teisitimõtlejate Mart Nikluse, Enn Tarto, Lagle Pareki ja Heiki Ahoneni vabastamiseks.
Lietta Sander de Barrero osales Euroopa Julgeoleku- ja Koostöökonverentsi Helsingi lõppakti järelkonverentsil 1986. aastal Viinis ja Andrei Sahharovi konverentsil 1987. aastal Amsterdamis, samuti esmaspäevamiitingutel Stockholmis.
Hillar Ojaste

Hillar Ojaste (21. juuli 1927 Narva – 3. märts 1992 Tallinn) oli eesti sporditegelane.
McIntoshi maakond (Georgia)

Ajalugu

Maakond moodustati 1793. aastal.
Serbia-horvaadikeelne Vikipeedia

Serbia-horvaadikeelne Vikipeedia (serbia-horvaadi keeles Srpskohrvatska Wikipedia) on Vikipeedia serbia-horvaadikeelne versioon.
Serbia-horvaadikeelne Vikipeedia sai alguse 23. detsembril 2002.
Seal on 449875 artiklit, millega see on artiklite arvult 26. keeleversioon.
57% serbia-horvaadikeelne Vikipeedia artiklitest on bottide loodud.